钦定古今图书集成/明伦汇编/官常典/第604卷 > 房如式
## 钦定古今图书集成/明伦汇编/官常典/第604卷 > 房如式

按《青州府志》：“如式，益都人。登隆庆戊辰进士，除行人
司行人。奉命使蜀，使楚，咸著清节。授云南道御史，视
鹾两浙，条画《盐政》六卷，吏胥豪彊，慑而不为奸。按江
北，兼督学校，江陵相欲干以私，如式不听，出为山西
佥事。设方擒巨盗王大和等，立朋桩议，俾骑兵不困
于养马，人人颂其恩威。转河南参议，升四川副使。谿”
蛮相仇杀，军门欲动兵征之。如式曰：“谿蛮好攻斗，以
天威谕之，止烦一檄耳。若军兴劳费，胜之不武，徒滋
劳扰。”议行，蛮果畏服。时殿工采木，如式独先完，蒙上
赏。秩满，得覃恩，升陜西参政，晋按察使。如式持正执
法，左迁河南参政，遂拂衣归里。绝意竿牍，日以课农
桑、训子姓为事。暇则集亲故兄弟，怡“然相乐也。”坚卧
二十馀年，以子可壮考绩，得进阶中大夫。年八十二
岁卒。